55. schôdza NR SR - 1.deň - B. popoludní
Dátum: 2022-02-01
Poslanec: Suja, Miroslav (-)
Druh vystúpenia: Vystúpenie v rozprave

25. Ďakujem za slovo, pán predseda. Dostal som možnosť ospravedlniť sa poslancovi Benčíkovi, ktorý sa cíti natoľko dotknutý mojimi slovami, že podal podnet na mandátový a imunitný výbor a keďže má vládna koalícia na výbore väčšinu, je úplne irelevantné, ako by som sa na tomto výbore hájil. A o citoch pána Benčíka by sa aj tak rozhodlo hlasovaním. Ja teda chcem využiť túto príležitosť a povedať vám, pán Benčík, že sa ospravedlňujem nielen vám, ale aj celému Slovensku za to, že som v krátkej reakcii na vaše konanie nestihol všetkým ukázať, čo ste vy vlastne za človeka. A teraz to poviem. Ste človek najnižších pudov, neštítiaci sa zneužiť čokoľvek a akýkoľvek osobný údaj! A aby ste bol, aby ste ruinoval životy ľuďom (búrlivé reakcie z pléna), nezaujíma vás, o koho ide, či to ide o dôchodcu, ťažko pracujúceho človeka, študenta, neplnoletých študentiek a detí! Neplnoletých študentiek a detí! Vás to absolútne nezaujíma! Nevyberáte si, ste absolútny a pravý eštebák! (Zaznievanie gongu. Prerušenie vystúpenia predsedajúcim.) Kollár, Boris, predseda NR SR 26. Pán poslanec Suja. Suja, Miroslav, poslanec NR SR 27. Nemáte zábrany, snoríte ako poľovnícky pes! (Búrlivé reakcie z pléna.) Kollár, Boris, predseda NR SR 28. Pán poslanec Suja! Suja, Miroslav, poslanec NR SR 29. Úplne úchylným spôsobom prelaďujete profily ľudí! (Búrlivé reakcie z pléna. Prerušenie vystúpenia predsedajúcim.) Kollár, Boris, predseda NR SR 30. Pán poslanec Suja, prosím, vráťte sa k meritu veci, pre čo ste dostali slovo. Jedná sa o ospravedlnenie, nie o ďalšie napádanie. Ďakujem. (Reakcie z pléna.) Suja, Miroslav, poslanec NR SR 31. Ja vám... Kollár, Boris, predseda NR SR 32. To je dosť (povedané so smiechom) divné ospravedlnenie. (Reakcie z pléna.) Suja, Miroslav, poslanec NR SR 33. Ja len jedno, či človek v ťažšej chvíli a Boh dal alebo v hneve napísal niečo, s čím už o hodinu nesúhlasí alebo nemyslel to vážne, vy nemáte pochopenie pre študenta, ktorý v mladíckej nerozvážnosti povedal hlúposť. Idete po nich, udávate ich školám, zamestnávateľom! (Reakcie z pléna.) Píšete udania na úrady! Dávate trestné oznámenia! Ja sa spýtam, pán poslanec Benčík, keď ste tak obhajoval prezidentkinu dcéru, že na Slovensku máme novú modelku, či máte vôbec svedomie, keď ste napadol študentku Líviu, neplnoletú (zaznel gong) študentku Líviu napadol tento eštebák! Neplnoletú študentku Líviu napadol tento eštebák, vážení kolegovia, kolegyne, tak, že ho udával! Dokonca to zašlo tak ďaleko... (Prerušenie vystúpenia predsedajúcim.) Kollár, Boris, predseda NR SR 34. Operátor, prosím, na chvíľku vypnite pána poslanca Suju! Na chvíľku ho vypnite! Prosím, vypnite ho na chvíľu. (Búrlivé reakcie z pléna.) Ukľudnite sa, kolegovia! Ukľudnite sa, pán Pročko, prosím pekne, ukľudnite sa v sále! Všetci sa ukľudnite! Pán Suja, ešte chvíľku ostaňte pri tom rečníckom (reakcie z pléna), kolegovia, ukľudnite sa! Ak sa rečník... (Reakcie z pléna.) Pán poslanec Mazurek, prosím pekne, na chvíľočku sa ukľudnite. Podľa § 32 zabezpečenie poriadku v rokovacej sále podľa rokovacieho poriadku, bod 1., ak sa rečník odchyľuje od prerokovanej veci, predsedajúci ho vyzve, aby hovoril k veci. To som urobil, pán poslanec Suja. Ak ani po opakovanej výzve nebude hovoriť k veci, odoberiem mu slovo. Pán poslanec Suja, ak chcete, aby ste, aby som vám nadobro odobral slovo, tak pokračujte v tom a ja to urobím. Ak rečník prekročil rečnícky čas, tak predseda ho upozorní. V tomto prípade vy máte neobmedzený čas, môžete sa vyjadriť, koľko chcete. Ešte raz vás prosím, k veci, lebo budem nútený vám ten hlas zobrať. Takže, prosím pekne, kolegovia, utíšte sa v sále a, pán poslanec Suja, máte možnosť pokračovať v prípade, že budete hovoriť k veci. Ďakujem, nech sa páči, máte slovo. (Reakcie z pléna.) Suja, Miroslav, poslanec NR SR 35. Využijem túto chvíľu a ospravedlňujem sa poslankyni Romane Tabák za informáciu o predanom zápase, ktorá sa nezakladala na pravde, ale bola to druhá tenistka a Romana Tabák v tom článku bola spomínaná len ako manekýnka. Takže ospravedlňujem sa Romane Tabák. (Reakcie z pléna.) A čo sa týka Jána Benčíka, stojím si za tým, stojím si za tým, čo som povedal. (Prerušenie vystúpenia predsedajúcim.) Kollár, Boris, predseda NR SR 36. Pani poslankyňa Tabák, ukľudnite sa. Suja, Miroslav, poslanec NR SR 37. Vy ste už, nikoho, prosím vás, nekritizujte, pán poslanec! (K rečníckemu pultu pristúpila poslankyňa Tabák snažiac sa odtlačiť od pultu vystupujúceho rečníka.) Kollár, Boris, predseda NR SR 38. Pani poslankyňa, vy nemôžete chodiť za rečnícky pult, ani (povedané so smiechom) obchytkávať pána poslanca Suju! (Smiech v sále.) Suja, Miroslav, poslanec NR SR 39. Pán predseda, mne sa dneska ráno narodil piaty syn. Ako ja toto vysvetlím?! Ako ja toto vysvetlím?! (Poslankyňa Tabák snažiac sa pristúpiť k rečníckemu pultu, nepretržite odsúva vystupujúceho rečníka.) O štvrtej sa mi narodil piaty syn. Ako toto vysvetlím doma? Ako toto ja vysvetlím doma?! (Smiech v sále.) Ja sa ospravedlňujem mojej drahej, ja sa ospravedlňujem mojej drahej, ale fakt toto nebolo dohodnuté!